แนวโน้มดัชนีเช้าปรับขึ้น
นักวิเคราะห์ฯคาดตลาดหุ้นไทยเช้านี้ปรับขึ้นต่อ แต่ควรระวังแรงขายทำกำไร
3 ก.ย. 2553

นักวิเคราะห์ฯคาดตลาดหุ้นไทยเช้านี้ปรับขึ้นต่อ แต่ควรระวังแรงขายทำกำไร 
นายเจริญ เอี่ยมพัฒนธรรม ผู้อำนวยฝ่ายวิเคราะห์หลักทรัพย์ บล.เคที ซีมิโก้ กล่าวว่า ตลาดหุ้นไทยเช้านี้ยังมีทิศทางของการปรับขึ้น แต่ให้ระมัดระวังแรงขายทำกำไร โดยตลาดวันนี้คงได้แรงหนุนจากจิตวิทยาบวกในเรื่องความชัดเจนโครงการในมาบตาพุด หลังจากศาลปกครองมีคำสั่งให้เพิกถอนใบอนุญาตโครงการที่มีผลกระทบรุนแรง ซึ่งมีเพียง 2 โครงการจากทั้งหมด 76 โครงการ
ดังนั้น ทิศทางของหุ้นขนาดใหญ่ยังคงมีสีสันอยู่ อีกทั้งมองว่าเม็ดเงินจากนักลงทุนต่างชาติยังคงไหลเข้าตลาดบ้านเรา และในแถบเอเชียอยู่ เนื่องจากเงินบาทยังแข็งค่า และเศรษฐกิจของประเทศในแถบเอเชียยังมีความแข็งแกร่ง
"น้ำหนักที่มีผลต่อตลาดตอนนี้คือเรื่องภายในเป็นหลัก ก็เป็นเรื่องของ fund flow และมีความชัดเจนเรื่องมาบตาพุด หลังจากที่ถูกล็อคเอาไว้ ฉะนั้นการซื้อน่าจะมีความมั่นใจขึ้น เชื่อว่าวันนี้อาจจะมีการเก็งกำไรค่อนข้างจะมาก ตลาดหุ้นอาจจะมีการเปิดค่อนข้างจะหวือหวาขึ้นไป แต่ถ้าเปิดหวือหวามากก็อาจจะโดนขายได้เหมือนกัน เชื่อว่าเช้านี้คงเปิดมาบวกอยู่แล้วเพียงแต่ว่าจะผันผวนแบบไหนเท่านั้นเอง"นายเจริญ กล่าว  
ส่วนปัจจัยในต่างประเทศก็ได้รับแรงหนุนทางจิตวิทยาจากดาวโจนส์ที่ปิดบวกเมื่อคืนนี้ เช่นเดียวกับตลาดหุ้นอื่นในภูมิภาคเอเชียเช้านี้เปิดมาทรงตัวในแดนเล็กน้อยเป็นส่วนใหญ่ 
พร้อมให้แนวรับ 910 จุด แนวต้าน 930,950 จุด
ขณะที่บทวิเคราะห์ บล.ธนชาต ระบุว่า จากความชัดเจนในคดีมาบตาพุด ทำให้ความกังวลต่อ regulatory risk ของประเทศจางหายไป ซึ่งเรามองว่าเป็นปัจจัยที่ทำให้ตลาดหุ้นได้รับการ re-rate ขณะที่ขั้นต่อไป คือ การเกิดใบอนุญาต 3G ซึ่งหากเป็นไปได้อย่างราบรื่น ก็จะช่วยขจัดความกังวลในเรื่อง regulatory risk อื่นของประเทศเช่นกัน และเราคาดว่าจะเป็นบวกสำหรับตลาดโดยรวม ไม่แต่เฉพาะกลุ่มใดกลุ่มหนึ่ง เรายังคงมองบวกต่อ SET โดยมีดัชนีเป้าหมายที่ 1,150 จุด ในปี 54